אדוארד גארני

אדוארד ג'ון גארני הבן (באנגלית: ; 12 בינואר 1914 – 14 במאי 1996) היה פוליטיקאי, עורך דין וקצין בצבא ארצות הברית, אשר ייצג את מדינת פלורידה בקונגרס של ארצות הברית – תחילה בבית הנבחרים בשנים 1963–1969, ולאחר מכן בסנאט בשנים 1969–1974. גארני, חבר המפלגה הרפובליקנית, היה הרפובליקני השני בלבד שנבחר לקונגרס מטעם פלורידה במאה ה־20.

בשנת 1968 נבחר גארני כסנאטור הרפובליקני הראשון של פלורידה מאז תקופת השיקום. בעקבות כתב אישום נגדו בפרשת שוחד והשפעה פסולה, הוא התפטר ב־31 בדצמבר 1974. בסופו של דבר זוכה מכל האישומים. לאחר שהפסיד במרוץ לקונגרס בשנת 1978, פרש מהפוליטיקה וחזר לעסוק בעריכת דין.

 ביוגרפיה 
 ראשית חייו, השכלה ושירות צבאי 
גרני נולד ב-12 בינואר 1914 בעיר פורטלנד שבמיין. הוא למד בבתי ספר ציבוריים, השלים את לימודיו במכללת קולבי בעיר ווטרוויל בשנת 1935, ולאחר מכן קיבל תואר במשפטים מבית הספר למשפטים באוניברסיטת הרווארד בשנת 1938. הוא התקבל ללשכת עורכי הדין של מדינת ניו יורק בשנה שלאחר מכן ופתח משרד עורכי דין בעיר ניו יורק.

לאחר כניסת ארצות הברית למלחמת העולם השנייה התגייס לצבא האמריקני כחייל פשוט, ובהמשך הוסמך לקצין ולחם בזירה האירופית. עד לשחרורו בשנת 1946 הגיע לדרגת לוטננט קולונל.

לאחר שובו לחיים האזרחיים, המשיך ללימודי משפטים בבית הספר למשפטים של אוניברסיטת דיוק, והשלים שם תואר נוסף בשנת 1948.

 תחילת הקריירה 
לאחר לימודיו באוניברסיטת דיוק עבר גארני לעיר וינטר פארק שבמחוז אורנג', במרכז פלורידה, והקים שם משרד עורכי דין בשותפות עם , שלימים החליף אותו בבית הנבחרים. בשנת 1952 נבחר כחבר מועצת העיר וינטר פארק, ובהמשך כיהן כיועץ המשפטי של העיר מייטלנד. בין השנים 1961–1962 כיהן כראש עיריית וינטר פארק.

 כהונתו בבית הנבחרים ובסנאט 
בשנת 1962 נבחר גארני לבית הנבחרים של ארצות הברית – הרפובליקני השני בלבד מפלורידה במאה ה־20 – ונבחר מחדש ב־1964 וב־1966. הוא נודע כמחדש בתחום הפוליטיקה בפלורידה, תוך שימוש בפרסום מתקדם ובמדיה מודרנית לקמפיינים ארציים.

ב־1968 נבחר לסנאט של ארצות הברית במקומו של הסנאטור הדמוקרטי ג'ורג' סמאת'רס שפרש. הבחירות נערכו במקביל לניצחונו של ריצ'רד ניקסון בבחירות לנשיאות, וגארני היה בין המועמדים שנהנו מתמיכתו ("אפקט ניקסון"). הוא ניצח את יריבו, מושל פלורידה לשעבר , עם 55.9% מהקולות לעומת 44.1% לקולינס. רבים מתומכי מועמד השלישי לנשיאות, ג'ורג' וולאס, הצביעו גם לגארני, כחלק ממעבר של בוחרים לבנים שמרנים מן המפלגה הדמוקרטית לרפובליקנית בדרום ארצות הברית.

בכהונתו הצביע גארני נגד חקיקת זכויות האזרח של השנים 1964 ו־1965, נגד סיוע חוץ, ונגד "מלחמת העוני" של הנשיא לינדון ג'ונסון, אותה כינה "בזבוז יקר".

בשנת 1973 מונה לחבר בוועדת הסנאט לחקירת פרשת ווטרגייט של ממשל ניקסון, בראשות הסנאטור הדמוקרטי סם ארווין. גארני נחשב לתומך הבולט ביותר של הממשל בוועדה, בניגוד לעמיתו הרפובליקני, הסנאטור הווארד בייקר.

 סכסוך עם ביל קריימר 
גארני התחרה בתוך המפלגה הרפובליקנית עם , מנהיג בכיר בפלורידה, שהיה בשנת 1954 הראשון ממפלגתו שנבחר לקונגרס מטעם המדינה במאה ה־20. השניים היו צפויים להתמודד זה מול זה בבחירות המקדימות למושב פנוי בסנאט בשנת 1968, עד שקריימר ויתר על ההתמודדות לטובתו של גארני. קריימר סבר שגארני יתמוך בו במרוץ למושב הסנאט השני של פלורידה, שממנו צפוי היה הסנאטור ספסארד הולנד לפרוש בשנת 1970.

אולם, בבחירות ב־1970, התנגדו גארני והמושל  למועמדותו של קריימר ותמכו בשופט ג'ורג' קארסוול, מועמד שמרן שנדחה בעבר על ידי הסנאט למינוי לבית המשפט העליון. קריימר ניצח את קארסוול בפריימריז, אך המחלוקת הפנימית פגעה במפלגה, ובבחירות הכלליות הפסיד למועמד הדמוקרטי לוטון צ'יילס.

 כתבי אישום והתפטרות 
בשנת 1974 הואשם גארני בפרשת שוחד והשפעה פסולה. התביעה הפדרלית טענה כי הוא ועוזריו קיבלו כספים מקבלנים בתמורה להשגת חוזים פדרליים. אחד ממקורביו, ויליאם פלסקי, הודה בקשירת קשר להונאת הממשלה ונידון ל־18 חודשי מאסר.

גארני התפטר מהסנאט ב־31 בדצמבר 1974, הואשם בשבע עבירות של שוחד ועבירות נלוות, אך זוכה מחמש מהן, והמשפט על השתיים הנותרות הסתיים גם הוא בזיכוי.
למרות הזיכוי, מעמדו הציבורי נפגע והוא לא התמודד מחדש. במקומו התמודד ג'ק אקרד, אך הפסיד בבחירות למועמד הדמוקרטי ריצ'רד סטון.

 בערוב ימיו 
ב־1978 ניסה גארני לחזור לפוליטיקה והתמודד שוב על מושב בבית הנבחרים, אך הפסיד למועמד הדמוקרטי ביל נלסון. לאחר מכן פרש מהחיים הציבוריים ושב לעסוק בעריכת דין בעיר וינטר פארק.

גארני מת בווינטר פארק ב-14 במאי 1996.

 חיים אישיים 
גארני נישא לנטלי, אותה הכיר בזמן לימודיו למשפטים. לשניים נולדו שלושה ילדים – בן ושתי בנות: אדוארד, ג'יל ושרה. הבן אדוארד גארני השלישי התאבד בשנת 1968. נטלי לקתה בשבץ בשנת 1971 ונפטרה בשנת 1978. לאחר מותה נישא גארני בשנית ללידס דאי מווינטר פארק.

 קישורים חיצוניים 




קטגוריה:אמריקאים ילידי מיין
קטגוריה:פורטלנד (מיין): אישים
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי בית הנבחרים של ארצות הברית מפלורידה
קטגוריה:סנאטורים חברי המפלגה הרפובליקנית
קטגוריה:חברי הסנאט של ארצות הברית מפלורידה
קטגוריה:בוגרי בית הספר למשפטים באוניברסיטת הרווארד
קטגוריה:אמריקאים שנולדו ב-1914
קטגוריה:אמריקאים שנפטרו ב-1996